**Megisti** (službeno) ili **Kastelorizo** neslužbeno (grčki: *Μεγίστη*, *Καστελλόριζο*, talijanski: *Castelrosso*, turski: *Kızılhisar*) je jedan od dvanaest otoka Arhipelaga Dodekanez u Grčkoj.

Karakteristike
--------------

Ovaj mali otok jedini leži Mediteranu, a ne u Egeju. On je udaljen svega 2 km od turske obale, a do Rodosa ima dobrih 120 km.

Ukupna površina otoka iznosi samo 5.9 km², vrlo je razveden, pored njega leži puno otočića i hridi od kojih su dva veća Strogili i Ro (Vrakonisida), pa zajedno sa njima Općina Megisti ima 11.98 km².

Megisti je zajedno sa njima administrativno jedna općina (Dímos Megisti). U njoj danas živi samo 492 stanovnika. a još početkom 20. vijeka živjelo je čak 15,000 ljudi, koji su se raselili po Australiji, Egiptu i grčkom kopnu.

Megisti ​​je najistočniji grčki otok, mjesto gdje završava Evropa i počinje Azija.

Jedino istoimeno naselje Megisti od 492 stanovnika je i administrativni centar otoka i najveća luka. Ono leži na sjeveru u zaljevu Mandraki.

Svoje ime - Kastelorizo duguje zamku iz 14. vijeka podignutom na brdu, iznad luke. On je sagrađen na istom mjestu gdje se nalazila antička akropola i manja bizantska utvrda. Zamak su izgradili Malteški vitezovi sa Rodosa, na tlu od crvenog pijeska i isto takvih stijena, zbog tog su ga nazvali *Castello Rosso* (crveni zamak), iz tog je kasnije izvedeno ime - Kastelorizo. Sve dotad se otok zvao Megisti, što znači najveći, a to se odnosilo na puno manje otočiće u neposrednoj okolici. To ime dali su mu Dorani koji su ga kolonizirali za antike. Turci ga zovu *Meis*, od Megista.

Historija
---------

Megisti ima arheoloških nalaza iz neolita, kao što su ostatci kiklopskih bedema, koje su podigli Pelazgi. Isto tako ima pronađenih artefakata iz minojskih i mikenskih vremena, koji su danas izloženi u atenskom arheološkom muzeju. Nakon njih otok su kolonizirali Dorani i Likijci iz Male Azije. Likijska grobnica iz 4. vijeka pne. je još uvijek jedan od najimpresivnijih spomenika na otoku.

Još od antike sudbina Megistija je bila povezana sa Rodosom koji ​​je bilo direktno ili indirektno za Osmanskog Carstva vladao otokom.

Kraj 19. vijeka bio je relativno sretan period za Megisti, jer je tad procvjetalo spužvarstvo i brodogradnja, tad su sagrađene škole i crkve.

Od 1920-ih otokom vlada Kraljevina Italija, tad se Megisti našao u vrlo izoliranoj poziciji u kojoj se nalazi i danas. Britanski komandosi zauzeli su otok 1943. i evakuirali gotovo svo stanovništvo u Egipat kako bi ih zaštitili od napada Luftwaffe. Većina ih se nije vratila, već je prihvatila britansku ponudu i otišla u Australiju, gdje danas živi oko 50,000 potomaka otočana. Za Drugog svjetskog rata - zamak je bombardiran. Otok je ponovno ujedinjen sa Kraljevinom Grčkom -1948.

Ribarstvo i turizam su danas jedine privredne aktivnosti na otoku.

Magistri je postao izuzetno popularan nakon što je na njemu 1991. snimljen oskarom nagrađeni film Mediterraneo.

Transport
---------

Megisti je povezan trajektnom linijom sa Rodosom i Pirejom, ljeti nešto češće, a zimi rjeđe. Otok ima i aerodrom sa letovima za Atenu (IATA: KZS, ICAO: LGKJ)

Pobratimski gradovi
-------------------

* Australija Perth, Australija
* Turska Antalya, Turska

Pogledajte i ovo
----------------

* Dodekanez

Izvori
------

1. 1 2 3  „*Kastelorizo - Dodecanese (Greece)*" (engleski). Just Greece. Pristupljeno 10. 06. 2017.
2. 1 2 3 4  „Greece: South Aegean" (engleski). City population. Pristupljeno 10. 06. 2017.
3. 1 2 3 4  „*Megisti - Kastelorizo (Greece)*" (engleski). Just Greece. Pristupljeno 10. 06. 2017.
4. 1 2 3 4 5 6 7  „*History of Kastellorizo*" (engleski). Kastellorizo. Pristupljeno 10. 06. 2017.

Vanjske veze
------------

***Megisti*** na Wikimedijinoj ostavi

* *Mediterraneo Kastelorizo* (`en`)